**Datum: 25. 12. 2024. SAOPŠTENJE ZA MEDIJE**

**m:tel „Prijatelj znanja“: Donacija knjiga i savremene opreme školama u Zvorniku i Karakaju**

*Školska biblioteka Osnovne škole „Sveti Sava“ iz Zvornika, zahvaljujući m:tel-u bogatija je za gotovo 200 novih knjiga, a područna škola „Desanka Maksimović“ za jedan pametni televizor.*

Predstavnici kompanije m:tel obišli su dvije osnovne škole na području Zvornika, kako bi im i zvanično uručili donacije. „Donaciju koju smo dobili od m:tel-a, zapravo ne treba nazvati donacijom nego investicijom, jer svaka knjiga koja se kupi i koju djeca koriste je u suštini investicija u budućnost naše djece i našeg društva u cjelini“, riječi su kojim je zamjenik direktora OŠ „Sveti Sava“ iz Zvornika Miodrag Mihajlović, objasnio šta ova donacija kompanije m:tel znači za školu, učenike i budućnost.

Školskom bibliotekom poput ove mogle bi se pohvaliti i mnogo veće škole. Predanost i volja da učenici na pravi način dožive ljepotu čitanja literature, rezultirala je predivnim kutkom za čitanje i ugodnom atmosferom, koju svojom ljubavlju prema djeci i knjigama u svoj posao unosi bibliotekarka Dijana Kuč.

A, u mjestu Karakaj nalazi se područna škola Osnovne škole „Desanka Maksimović“, Čelopek, kojoj je m:tel donirao televizor. Sanja Tanacković, direktorka ove osnovne škole zahvalila je kompaniji m:tel i naglasila da je ova donacija od velikog značaja za školu. „m:tel je prepoznao značaj savremenog opremanja kabineta u osnovnim školama, tako da smo mi danas dobili smart televizor za kabinet vjeronauke i istorije i geografije. Ovaj televizor će nastavnici da koriste u primjeni multimedijalnih sadržaja za svoje predmete“, rekla je direktorka Tanacković.

Ova škola, koja se nalazi na samoj granici sa Republikom Srbijom u mjestu Karakaj, još jedno je mjesto u nizu lijepih susreta povodom donacije u okviru projekta „Prijatelj znanja“, koju kompanija m:tel realizuje u ovoj godini. Prijateljstva koja se potvrđuju odlučnošću da se pruži podrška, simbol su kompanije m:tel, koja se njima uvijek ponosi.

Ključne riječi: mtel, obrazovanje, Prijatelj znanja, Zvornik, Karakaj

Izvor fotografija: m:tel PR